Pekino opera
Pekino opera (kin. 京劇, pinyin: Jīngjù) – labiausiai paplitusi kinų operos (teatro) forma, jungianti instrumentinę ir vokalinę muziką, pantomimą, šokį ir akrobatiką. Pagrindinės spektaklių trupės įsikūrusios Pekine, Tiandzine ir Šanchajuje. Pekino opera taip pat paplitusi Taivane, kur žinoma pavadinimu Guójù („Nacionalinė opera“). Laikui bėgant Pekino opera išplito į kitus regionus, tokius kaip JAV ir Japonija. Pekino operos trupės yra bent dukart gastroliavusios Lietuvoje. 2010 m. ši teatrinė forma UNESCO buvo įtraukta į nematerialiojo pasaulio paveldo sąrašą.